D ô v o d o v á   s p r á v a
A. Všeobecná časť 

Návrh zákona, ktorým sa mení zákon č. 311/2001 Z. z. Zákonník práce v znení neskorších predpisov predkladá na rokovanie Národnej rady Slovenskej republiky poslanec Národnej rady Slovenskej republiky Marián Viskupič.
Cieľom návrhu zákona je vypustenie povinnosti vypracovať plán dovoleniek                    (§ 111 ods. 1 Zákonníka práce). Dôvodom navrhovanej úpravy je zníženie administratívnej záťaže zamestnávateľa, keďže pre veľkú časť zamestnávateľov je vypracovanie tohto plánu iba formálnou záležitosťou.
Podľa súčasného stavu čerpanie dovolenky určuje zamestnávateľ po prerokovaní so zamestnancom podľa plánu dovoleniek určeného s predchádzajúcim súhlasom zástupcov zamestnancov tak, aby si zamestnanec mohol dovolenku vyčerpať spravidla vcelku a do konca kalendárneho roka. Pri určovaní dovolenky je potrebné prihliadať na úlohy zamestnávateľa a na oprávnené záujmy zamestnanca. Zamestnávateľ je povinný určiť zamestnancovi čerpanie aspoň štyroch týždňov dovolenky v kalendárnom roku, ak má na ne nárok, a ak určeniu čerpania dovolenky nebránia prekážky v práci na strane zamestnanca.
Vyššie uvedenú povinnosť zamestnávateľa vyplývajúcu z § 111 ods. 1 Zákonníka práce vypracovať plán dovoleniek sa navrhuje vypustiť. Dôvodom navrhovanej úpravy je zníženie administratívnej záťaže zamestnávateľa, keďže pre veľkú časť zamestnávateľov je vypracovanie tohto plánu iba formálnou záležitosťou. V súčasnosti zamestnávatelia na začiatku kalendárneho roka na začiatku kalendárneho roka vypracúvajú plán dovoleniek iba z dôvodu, aby si splnili zákonnú povinnosť, avšak v praxi často pri určovaní alebo schvaľovaní dovoleniek postupujú odlišne, a to častokrát na žiadosť samotných zamestnancov. Odchylný postup od plánu dovoleniek je logický a častokrát nevyhnutný, pretože v priebehu roka dochádza aj k obmene skladby zamestnancov (fluktuácia, odchody na materskú dovolenku) a do hry vstupujú aj objektívne a nepredvídateľné dôvody na strane zamestnancov, kvôli ktorým si operatívne berú dovolenku. V neposlednom rade odchylný postup od plánu dovoleniek spôsobuje aj to, že na začiatku roka zamestnanci častokrát nemajú predstavu, kedy a ako budú dovolenku tráviť.  
V tejto súvislosti je potrebné zdôrazniť, že vypustenie tejto povinnosti v budúcnosti nebude brániť tomu, aby si zamestnávateľ takýto plán dovoleniek vypracovať mohol, ak to prevádzkové dôvody budú vyžadovať alebo ak sa mu táto prax osvedčila. Prípadne sa k takémuto postupu bude môcť dobrovoľne zaviazať v kolektívnej zmluve.
Predložený návrh zákona nebude mať na rozpočet verejnej správy. Predložený návrh zákona bude mať pozitívny vplyv na podnikateľské prostredie. Predložený návrh zákona nebude mať sociálne vplyvy, ani vplyvy na životné prostredie a informatizáciu spoločnosti. Návrh zákona taktiež nebude mať vplyv na manželstvo, rodičovstvo a rodinu a ani na služby verejnej správy pre občana. 
Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

B. Osobitná časť 
K čl. I

V § 111 ods. 1 Zákonníka práce, ktorý upravuje určovanie čerpania dovolenky zamestnávateľom sa navrhuje vypustiť zmienku, že zamestnávateľ toto čerpanie určuje podľa plánu dovoleniek určeného s predchádzajúcim súhlasom zástupcov zamestnancov. 

Doterajšie znenie § 111 ods. 1 Zákonníka práce implicitne obsahovalo v sebe povinnosť zamestnávateľa mať vypracovaný plán dovoleniek. Disponovanie plánom dovoleniek pre väčšinu zamestnávateľov nepredstavuje žiadnu pridanú hodnotu, iba administratívnu záťaž. Od plánu dovoleniek sa väčšina zamestnávateľov tak či tak skôr či neskôr odchýli a to v dôsledku zmeny skladby zamestnancov, alebo v dôsledku nepredvídateľnosti životných situácií zamestnancov, kedy im vznikne potreba vziať si neplánovane dovolenku.

Odbúraním tejto povinnosti dôjde k zníženiu administratívnej záťaže podnikateľského sektora.  
 
K čl. II

	Navrhuje sa nadobudnutie účinnosti predloženého návrhu zákona na 1. januára 2025. 






